
PËR DISA SHTESA DHE NDRYSHIME NË LIGJIN NR.7971, DATË 26.7.1995 “PËR PROKURIMIN PUBLIK”, NDRYSHUAR ME LIGJET NR.8039, DATË 23.11.1995, NR.8074, DATË 22.2.1996, NR.8112, DATË 23.3.1996 DHE NR.8767, DATË 5.4.2001

Në mbështetje të neneve 78, 81 pika 1 dhe  83 pikat 1 dhe 2 të Kushtetutës, me propozimin e Këshillit të Ministrave,

K U V E N D I
I REPUBLIKËS SË SHQIPËRISË

V E N D O S I:

Në ligjin nr.7971, datë 26.7.1995 “Për prokurimin publik”, ndryshuar me ligjet nr.8039, datë 23.11.1995, nr.8074, datë 22.2.1996, nr.8112, datë 23.3.1996 dhe nr.8767, datë 5.4.2001, bëhen këto shtesa dhe ndryshime:

Neni 1

Në nenin 2 “Përkufizime”, pas termit “shërbime” shtohet termi:
““Shërbimet këshillimore” janë shërbimet e këshillimit me natyrë intelektuale”.

Neni 2

Në nenin 8 “Agjencia e Prokurimit Publik” bëhen këto ndryshime:
- Pika (1) ndryshohet si më poshtë:
" (1) Agjencia e Prokurimit Publik është organ qendror, person juridik, publik, buxhetor, në varësi të Kryeministrit.".
- Shkronja "gj" e pikës (2) ndryshohet si më poshtë:
(gj) Përgatit dhe shpall Regjistrin Qendror të Parashikimeve të Prokurimeve dhe Regjistrin Qendror të Realizimit të Prokurimeve. ".
- Në pikën (3) pas fjalës "emërohet" shtohet fjala" lirohet".
- Në pikat (3) dhe (4) emërtimi "Kryetari i Këshillit të Ministrave " ndryshohet dhe bëhet "Kryeministri".
- Pas pikës (3) shtohet pika (3/1) me këtë përmbajtje:
"(3/1) Për nëpunësit, drejtues dhe specialistë, të Agjencisë së Prokurimit Publik zbatohen dispozitat e parashikuara në ligjin "Statusi i nëpunësit civil", ndërsa për punonjësit e tjerë zbatohen dispozitat e Kodit të Punës.".

Neni 3

Pika (3) e nenit 10 “Procesverbalet e prokurimit” ndryshohet si më poshtë:
"(3) Enti prokurues ruan dhe administron regjistrin, dokumentet e tenderit dhe çdo dokument që lidhet me prokurimet, sipas mënyrës dhe për kohën që parashikohet në ligjin për arkivat dhe në ligjin për informimin publik.".

Neni 4

Në shkronjën "a" të nenit 18 "Kushtet për përdorimin e "Tenderit të kufizuar"", fjala "furnizuesish" zëvendësohet me fjalën “subjektesh”.

Neni 5

Në nenin  19 “Kushtet për përdorimin e “Prokurimit të drejtpërdrejtë””  në pikën 1 bëhen këto ndryshime:
- Në shkronjën (c) në vijim të fjalëve “të cilat nuk përfshihen në kontratën fillestare” shtohen fjalët “dhe kur vlera e tyre nuk është më e madhe se 30 për qind e vlerës së kontratës fillestare”.
- Shkronja (ç) shfuqizohet.
- Shkronja (f) ndryshohet si më poshtë:
“Kur enti prokurues ka nevojë urgjente për mallra, ndërtime e shërbime, si dhe për çështje të sigurisë kombëtare dhe kur kjo nevojë urgjente është shkaktuar jashtë kontrollit të entit prokurues, enti prokurues mund të përdorë prokurimin e drejtpërdrejtë, pasi të jetë marrë më parë miratimi nga Agjencia e Prokurimit Publik.”.

Neni 6

Në nenin 30 “Paraqitja dhe pranimi i ofertave” bëhen këto ndryshime:
- Në fjalinë e dytë të pikës (1), në fund të fjalisë fjalët “të mbyllura në dy zarfe të veçanta” shfuqizohen.
- Në fjalinë e katërt të pikës (1) fjalët “Në këto raste” zëvendësohen me fjalët “Në të gjitha rastet”.
- Pas pikës (2) shtohet pika (3) me këtë përmbajtje:
“(3) Ofertuesi, që ka dorëzuar ofertën para afatit të fundit të dorëzimit, ka të drejtë ta zëvendësojë ose ta tërheqë atë, me përjashtim të ditës së fundit të hapjes së tenderit.”.

Neni 7

Në nenin 31 “Hapja e ofertave” bëhen këto ndryshime:
- Pika (3) ndryshohet si më poshtë:
“(3) Emri i ofertuesit dhe vlefta totale e çdo oferte duhet të lexohen me zë të lartë dhe të regjistrohen në procesverbal dhe, në bazë të kërkesës, çdo ofertuesi duhet t’i vihet në dispozicion një kopje e këtij procesverbali.”.
- Pika (4) shfuqizohet.

Neni 8

Në nenin 32 “Shqyrtimi dhe vlerësimi i ofertave” shkronja (b) e pikës (7) ndryshohet si më poshtë:
“(b) Vlera ekonomike më e mirë vlerësohet në bazë të kritereve të specifikuara në dokumentet e tenderit, kritere të cilat duhet të jenë objektive dhe të shprehura qartë nga ana sasiore  dhe, për qëllim të vlerësimit të tenderit, duhet të shprehen në terma monetarë.”.

Neni 9

Në nenin 35 “Njoftimi i fituesit dhe nënshkrimi i kontratës” bëhet ndryshimi si më poshtë:
- Në fund të pikës (3) pas fjalës “palëve” shtohet fjalia me këtë përmbajtje:
“Nëse ofertuesi fitues, brenda afatit kohor të përcaktuar në dokumentet e tenderit, nuk nënshkruan formularin e kontratës ose nuk bën sigurimin e kontratës, enti prokurues bën konfiskimin e sigurimit të ofertës dhe nëse diferenca ndërmjet ofertës së klasifikuar në vendin e parë dhe të dytë do të jetë jo më e madhe se vlera e sigurimit të ofertës, atëherë do të shpallet si fitues pjesëmarrësi i renditur i dyti në klasifikim.”.

Neni 10

Në nenin 36 “Procedura e “Tenderit të kufizuar”” në shkronjën (a), në rreshtin e parë fjalët “një numri të kufizuar kandidatësh të kualifikuar” zëvendësohen me fjalët “të gjithë kandidatëve të specializuar, të njohur nga enti prokurues”.
- Në vazhdim shkronjës (a) shtohet fjalia me këtë përmbajtje:
“Janë të lirë të marrin pjesë në këtë procedurë edhe kandidatë të tjerë, që kanë marrë dijeni për tenderin.”.

Neni 11

Në nenin 43 “Të përgjithshme”, pas pikës (1) shtohet pika (1/1) me këtë përmbajtje:
“(1/1) Paraqitja e ankesës tek titullari i entit prokurues ose tek Agjencia e Prokurimit Publik pezullon shpalljen e fituesit dhe lidhjen e kontratës deri në kthimin e përgjigjes sipas kompetencave dhe afateve të parashikuara në nenet 44 dhe 45 të këtij ligji.”.

Neni 12

Ky ligj hyn në fuqi 15 ditë pas botimit në Fletoren Zyrtare.

Shpallur me dekret nr.3831, datë 2.6.2003 të Presidentit të Republikës së Shqipërisë, 
Alfred Moisiu

